
Lanak posta elektronikoz aurkez daitezke azaroaren 6ra arte
 
Vital Artea 2026 Lehiaketa deitu du Vital Fundazioak, eta 1.500 euroko lau sari eta gazteentzako beka berria emango ditu   
 
· ARKABIAn erakusketa bikoitza egingo da, 2026an hautatutako lanak eta 2025ean saritutako lanak ikus daitezen   
·  30 urtetik beherakoek 1.000 euroko beka jaso dezakete, Zas Kultur-en erakusketa edo esku-hartze artistiko bat garatzeko    
· Edizioa osatzeko, urriaren 20an mahai-inguru bat egingo da 2025eko irabazleekin eta abenduaren 22an bisita gidatu bat egin eta katalogoak aurkeztuko dira (abenduak 22)      
 
Vitoria-Gasteiz, 2026ko urriak 9.- Vital Artea 2026 Lehiaketaren deialdia ireki du Vital Fundazioak, Araban jaio edo bizi diren artistei zuzendua eta edozein teknika artistikoren bidez egindako lanak aurkezteko irekia, hala nola pintura, eskultura, argazkia nahiz beste praktika bisual batzuk. Lehiaketak 1.500 euroko lau sari emango ditu aurten ere, eta gainera, berritasuna dakar, Vital Artea Gaztea Beka, 1.000 eurokoa eta 30 urtetik beherakoentzat bideratua. 

Vital Artea Lehiaketak hurbileko artea babestea eta zabaltzea du helburu, eta gure Lurralde Historikoari lotutako artistei ikusgarritasuna ematea. Baldintza bakarra 16 urtetik gorakoa izatea da, eta Araban jaioa izatea edo bertan bizitzea, ikastea edo lan egitea.

Deialdia arte bisual guztientzat dago zabalik: pintura, eskultura, argazkigintza eta beste teknika batzuk. Lanen gaia librea da eta artista bakoitzak lan bakarra aurkeztu dezake, banaka egina, duela gutxikoa, originala eta plazaratu gabea. Artista bik edo gehiagok eginiko lan kolektiboek ere parte hartu dezakete, eta sortzaile bakoitzak lan indibidual bakarra aurkeztu dezake, eta lan kolektibo bakar batean parte hartu.

Hitzorduak ondoz ondoko fase bi izango ditu aurten ere. Lehenengoan, lanak efpinedo@fundacionvital.eus helbide elektronikoaren bidez aurkeztu beharko dira, azaroaren 6a baino lehen (ostirala). Lanaren kalitate handiko argazki bat eta piezari buruzko informazioa eta parte hartzen duen pertsonaren edo kolektiboaren datuak jasotzen dituen dokumentua bidali beharko dira, baita egilea Araban jaioa dela edo bertan bizi dela egiaztatzen duen dokumentazioa ere. Artearen, kulturaren eta kritikaren arloko profesionalek osatutako epaimahaiak aukeratuko ditu bigarren fasera igaroko diren lanak. Vital Fundazioa azaroaren 13an, ostirala, jarriko da harremanetan hautatutako pertsonekin. Pertsona horiek azaroaren 20an eta 21ean entregatu beharko dituzte obra fisikoak ARKABIAn, Vital Fundazioaren kulturgunean (sarrera Olagibel kaleko 8 zenbakitik). 

Epaimahaiak 2026ko edizio honetako lau lan irabazleak aukeratuko ditu, eta bakoitzak 1.500 euroko saria jasoko du. ARKABIAk erakusketa bikoitza egingo du azaroaren 27tik 2027ko urtarrilaren 8ra bitartean, 2026ko lehiaketan hautatutako lanak eta 2025eko saridunak batera ikus daitezen.

Artea Gaztea Vital Beka berria 
Edizio honek berrikuntza bat ekarri du, lehiaketan parte hartzen duten Araban jaio edo bizi diren 30 urtetik beherako pertsonek Vital Artea Gaztea Beka ere eskuratzeko aukera izango dute, lehiaketan parte hartzearekin bateragarria baita. 1.000 eurokoa da, hilabetez ZAS Kultur guneetako batean erakusketa edo esku-hartze artistiko txiki bat egiteko ordainsariak eta ekoizpen-gastuak ordaintzeko. 

Epaimahaiak, halaber, proposamenaren kalitatea, espazio erabilgarriarekiko egokitasuna eta bideragarritasun teknikoa nahiz ekonomikoa kontuan hartuta ebatziko du beka hau. Hautatutako pertsonak, ondoren, ZAS Kultur guneetako batean garatuko du bere proposamena, erakundearekin adosten diren egunetan.

Vital Fundazioak ZAS Kulturekin duen lankidetza-esparru horretan, bisita gidatu bat eta katalogoen aurkezpena ere egingo dira, abenduaren 22an, asteartea.  

Era berean, urriaren 20an, asteartea, ARKABIAn mahai inguru bat egingo da, Vital Artea 2025 Lehiaketako irabazleekin, haien proposamenak bertatik bertara ezagutzeko eta sorkuntza artistikoaren inguruko esperientziak publikoari hurbiltzeko aukera emango duen jarduera.

Lehiaketari buruzko informazio guztia eta oinarriak www.fundacionvital.eus webgunean kontsulta daitezke.


Aldi berean egingo diren jarduerak 	
Era berean, edizio honek Araban egiten den artearen zabalkundearekin eta lehiaketarekin lotutako hainbat jarduera izango ditu.  

Urriaren 20an, asteartea, mahai-inguru bat egingo da ARKABIAn, 2025eko edizioko irabazleekin. Gainera, abenduaren 22an, asteartea, bisita gidatu bat eta katalogoen aurkezpena ere egingo dira ARKABIAn.

